ตำรวจฝรั่งเศสสังหารมือปืน 3 คนที่เชื่อว่าเกี่ยวข้องกับเหตุการณ์โจมตี นสพ. Charlie Hebdo 
เกิดการต่อสู้ขณะคนร้ายพยายามจับตัวประกันในร้านค้าทางเหนือของกรุงปารีส โดยคนร้ายได้สังหารตัวประกัน 4 คน
PARIS — ตำรวจฝรั่งเศสระบุว่าผู้ต้องหา 2 คนที่ใช้อาวุธหนักโจมตีสำนักงานใหญ่ของ นสพ.ไม่กี่วันก่อน เป็นเหตุให้มีผู้เสียชีวิต 12 คนนั้น ได้ถูกตำรวจสังหารแล้วในวันศุกร์ ระหว่างการหลบหนีอยู่ในแถบทางเหนือของกรุงปารีส ขณะเดียวกันการจู่โจมของตำรวจในอีกเหตุการณ์หนึ่ง ได้สังหารมือปืนอีก 1 คนที่ควบคุมตัวประกันเอาไว้ในร้านซูเปอร์มาร์เก็ตแห่งหนึ่งในกรุงปารีส โดยตำรวจระบุว่ามีตัวประกันเสียชีวิต 4 คนในเหตุการณ์นี้ เสียงระเบิดและเสียงปืนดังขึ้นในช่วงบ่ายวันศุกร์ในกรุงปารีส ในแถบที่ชื่อว่า Dammartin-en-Goele ใกล้สนามบิน Charles DeGaulle ก่อนที่ผู้ต้องหาสองคนจากเหตุการณ์โจมตีสำนักงานใหญ่ของ นสพ.จะเสียชีวิต คือนาย Cherif และ Said Kouachi ทั้งคู่เป็นพี่น้องกัน ส่วนในอีกเหตุการณ์หนึ่ง ตำรวจกรุงปารีสได้ยิงต่อสู้กับคนร้ายที่ร้านซูเปอร์มาร์เก็ตในกรุงปารีสใกล้ย่าน Porte de Vincennes และได้สังหารคนรา้ยคือนาย Amedy Coulibaly ซึ่งได้บุกเข้าไปในร้านค้าแห่งนั้นและจับกุมตัวประกันไว้อย่างน้อย 5 คน ตำรวจรายงานว่ามีตัวประกันเสียชีวิต 4 คนจากเหตุการณ์ดังกล่าว แต่ไม่ระบุสาเหตุการเสียชีวิตว่าถูกใครยิง ขณะเดียวกัน ตำรวจเชื่อว่ายังมีผู้ต้องสงสัยที่เชื่อว่ายังหลบหนีอยู่อีกหนึ่งคน เป็นสตรีชื่อว่า Hayet Boumeddiene ในขณะเดียวกัน ชาวฝรั่งเศสได้จัดตั้งที่ไว้อาลัยผู้ที่ถูกสังหารตามที่ต่างๆ รวมทั้งที่รูปปั้นของ Marianne ซึ่งถือกันว่าเป็นสัญลักษณ์ของเสรีภาพในฝรั่งเศสที่ Place de la Republique ในกรุงปารีส Mariama Bongoura ชาวมุสลิมในกรุงปารีส ไปร่วมไว้อาลัยด้วยในที่นี้ และเรียกการสังหารที่เกิดขึ้นว่า เป็นการกระทำไร้มนุษยธรรม เธอกล่าวว่าพระเจ้าเป็นผู้ตัดสิน ไม่ใช่มนุษย์ และว่าการกระทำเช่นนี้ขัดต่อคัมภีร์กุรอ่าน สถานที่ที่ผู้คนไปชุมนุมไว้อาลัยอีกแห่งหนึ่งอยู่ไม่ไกลจากสำนักงานของนิตยสาร Charlie Hebdo และ Denis Drigeard Desgarnier ซึ่งมีน้ำตานองหน้า นำดอกไม้ช่อหนึ่งและไวน์ขวดหนึ่งไปวางเป็นการไว้อาลัย เขาบอกกับผู้สื่อข่าว Voice of America ในกรุงปารีสว่า เมื่อสมัยยังหนุ่มอยู่ เขาเคยร่วมการประท้วงต่อต้านรัฐบาลในเดือนพฤษภาคม ค.ศ. 1968 ในตอนนั้น นักวาดการ์ตูนล้อเลียนสังคมและการเมืองของ Charlie Hebdo ได้ใช้ปากกาวาดเขียน ปกป้องอุดมการณ์และสิทธิในการแสดงความคิดเห็นของผู้ประท้วง ขณะเดียวกัน เขากล่าวว่า สิ่งหนึ่งที่ทำให้เขารู้สึกมีกำลังใจ คือชาวฝรั่งเศสไม่ได้กล่าวหาชุมชนชาวมุสลิมในเหตุการณ์ความรุนแรงครั้งนี้